“Dis nie lekker as jy ’n kleedkamer met Jay en Bobby deel en weet jy’s ’n bietjie oorgewig nie. Ek het in die hoekie weggekruip en my hemde so vinnig moontlik aangetrek.
Maar die Dewald wat ons vandag by sy huis in Lynnwood, Pretoria, binnenooi, straal van die selfvertroue. Hy glimlag van oor tot oor, duidelik trots op sy splinternuwe lyf: vier broekgroottes kleiner en sowaar ’n blokkiesmaag ryker.
Hy het vroeër vanjaar binne 12 weke ’n volle 19,5 kg liggaamsvet afgeskud met die bekende Kaizen Wellness-gewigsverliesprogram.
Op 8 Januarie vanjaar het Dewald die eerste keer ingeklok by die Pretorianer Jacque Visagie, die man agter die program, en verbete aan sy nuwe leefstyl begin werk.
Ná sy skooljare in Alberton, Gauteng, het hy geleidelik uitgesit tot hy die skaal op 110 kg laat kreun het.
“ ’n Besige sosiale lewe en die leefstyl op die pad wanneer jy toer, het vir die ekstra 25 kg gesorg,” sê hy.
“Ek kan nie sonder ribbetjies lewe nie. Ribbetjies bestaan om ’n rede,” bieg hy oor lekker eet. Daarby het hy ’n drankie geniet – veral ná optredes en by glansgeleenthede.
“Ek het eindelik daarmee vrede gemaak en dit nooit weer reggekry om minder as 100 kg te weeg nie. Ek kon net nie gesonde eetgewoontes kweek nie.”
“Dit is nie die maklikste ding wat ek al gedoen het nie, maar dit is ook nie die moeilikste ding nie,” vertel hy oor die program.
Op die dae wat hy wou slaplê, het hy hom bloot herinner hoekom hy hierdie nuwe reis aangepak het: vir sy kind, vir sy selfvertroue en vir sy loopbaan.
“Ironies genoeg het ek en twee pelle in dié tyd ons eie kroeg in Centurion oopgemaak. Ek moes water en koffie drink terwyl die res ’n drankie geniet. Hulle het my erg gespot.
Al is die program agter die blad, leef hy steeds meer gedissiplineerd en hou hy “95% van die tyd” by die lesse wat hy daar geleer het.
Met ’n nuwe baba in die huis was dit nie altyd maklik om douvoordag op te staan om te oefen nie, veral wanneer dit pappa Wasserfall se beurt vir pajamadril was.
“Hy is darem ’n supermaklike baba,” skerm Anél vir hul kleinding, wie se naam die paartjie nie wil bekendmaak nie.
“Hy is makliker as gr. R-wiskunde. Hy gee regtig nie ’n oomblik se moeilikheid nie. Hy is nes sy ouers, met ander woorde, hy het nie issues nie,” beaam Dewald.
En ingenome voeg sy by: “Dit het my nooit gepla hoe hy lyk nie; vir my het hy altyd goed gelyk. Dit is vir my net belangrik dat hy goed voel oor homself.”
Hy het vyf keer per week twee uur op ’n slag geoefen, vertel Dewald. Dit was ’n kombinasie van kardio-oefeninge om hom fikser te maak en oefeninge om sy spiere te versterk.
’n Tipiese dag het soggens om halfvyf met sy oefensessie afgeskop. Met sy tuiskoms het hy vir Anél met die baba gehelp voor hy ontbyt maak: ’n sny roosterbrood met drie eiers en ’n porsie groente.